Diari Oficial de la Generalitat Valenciana


Sumari del DOGV 5652, del 03-12-2007 (2007/14614)

Convocatòria i bases per a la provisió en propietat d'una plaça de tècnic auxiliar de biblioteca pel sistema de concurs oposició..
----------------------------------------------------------------------------------------------------------------------------------

### Dades del document

Número de DOGV
:   5652

Data del DOGV
:   03-12-2007

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2007/14377


Data del document
:   22-11-2007

Organisme emissor
:   Ajuntament de Quatretonda

Tipus de document
:   Convocatòria

Descriptors 

:   * Quatretonda
    * concurs administratiu
    * administració local
    * professió de la informació

Convocatòria i bases per a la provisió en propietat d'una plaça de tècnic auxiliar de biblioteca pel sistema de concurs oposició.. [2007/14213]  
Per Decret d'Alcaldia número 410/07 de data de 22 de novembre de 2007, es convoquen proves per a cobrir en propietat una plaça de tècnic auxiliar de biblioteca, vacant en la plantilla de funcionaris de l'Ajuntament de Quatretonda, la qual serà proveïda mitjançant el sistema de concurs oposició lliure.   
Bases específiques per a la cobertura en propietat d'una plaça de tècnic auxiliar de biblioteca, grup C  
Bases específiques per a la cobertura en propietat, mitjançant el sistema de concurs oposició, d'una plaça de naturalesa funcionarial del grup C, sector administració especial, tècnic auxiliar de biblioteca, corresponent a l'oferta d'ocupació pública de l'any 2007.  
1. Objecte  
La provisió d'una plaça de tècnic/a auxiliar de biblioteca de naturalesa funcionarial, corresponent al grup C, escala administració especial, subescala tècnica, classe tècnics auxiliars, mitjançant concurs oposició lliure.  
Denominació de la plaça: tècnic/a auxiliar de biblioteca.  
Número de places: 1  
Grup: C  
Naturalesa: funcionarial  
Escala: administració especial  
Subescala: serveis especials  
Sistema selectiu: concurs oposició  
2. Requisits dels aspirants  
Per a poder participar en les proves que es convoquen, els aspirants hauran de reunir els següents requisits:  
- Tenir la nacionalitat espanyola, sense perjudici d'allò disposat en l'article 57 de la Llei 7/2007 de 12 d'abril.   
- Posseir la capacitat funcional per al desenvolupament de les tasques.  
- Tenir complits 16 anys i no excedir, en el seu cas, de l'edat màxima de jubilació forçosa. Sols per llei podrà establir-se un altra edat màxima, diferent de l'edat de jubilació forçosa, per a l'accés a l'ocupació pública.  
- No haver sigut separat mitjançant expedient disciplinari del servici de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial, per a l'accés al cos o escala de funcionari, o per a exercir funcions similars a les que desenvolupaven en el cas del personal laboral, en què haguera sigut separat o inhabilitat. En el cas de ser nacional d'altre estat, no trobar-se inhabilitat o en situació equivalent ni haver sigut sotmés a sanció disciplinària o equivalent que impedisca, en el seu estat, en els mateixos termes l'accés a l'ocupació pública.   
- Estar en possessió del títol de batxiller superior o equivalent o complides les condicions per a obtenir-lo en la data que finalitze el termini de presentació d'instàncies.  
3. Presentació d'instàncies  
Les instàncies per a prendre part en la present convocatòria es dirigiran a l'alcalde president de l'Ajuntament de Quatretonda, i es podrà utilitzar la instància model que es facilitarà en les dependències municipals. Les instàncies es presentaran al Registre General de l'Ajuntament de Quatretonda, durant un termini de 20 dies naturals, a partir del següent al de la publicació de l'extracte d'aquesta convocatòria en el Boletín Oficial del Estado.  
A la instància s'adjuntarà fotocòpia de l'ingrés bancari en el compte bancari número 9057-8331-80-5211309679 de Ruralcaixa o 1116-6713-33-7977706051 de Bancaixa, efectuat directament o per transferència de l'import dels drets d'examen, que es fixen en 20 euros. Podrà adjuntar-se, si és el cas, còpia del gir postal o telegràfic de l'abonament. En la còpia del resguard haurà de fer-se constar la convocatòria a què corresponga l'ingrés. Els citats drets d'examen sols seran tornats a aquells que no siguen admesos al procediment selectiu per la manca d'algun dels requisits exigits per a prendre-hi part.   
4. Admissió dels aspirants  
Per a ser admés a les proves selectives serà suficient que els aspirants manifesten en les instàncies reunir totes i cadascuna de les condicions exigides referides a la data d'expiració del termini de presentació d'instàncies i haver abonat els drets d'examen, amb justificant de l'ingrés. Expirat el termini, per resolució es declararà aprovada provisionalment la llista d'admesos i exclosos. La dita resolució, que es publicarà en el Butlletí Oficial de la Província, indicarà el termini de 10 dies per a l'esmena de defectes pels aspirants exclosos. Així mateix, en aquest termini es podrà presentar qualsevol reclamació pertinent pels interessats. Els errors de fet podran esmenar-se en qualsevol moment, d'ofici o a petició de l'interessat. Si no es produïra cap reclamació o petició d'esmena, la resolució provisional esdevindrà definitiva automàticament. En altre cas, resoltes les reclamacions i esmenes, l'autoritat convocant elevarà a definitives les llistes d'admesos i exclosos mitjançant resolució que es publicarà igualment en el Butlletí Oficial de la Província, i s'indicarà la data, el lloc i l'hora de l'inici del primer exercici, així com l'ordre d'intervenció dels aspirants, que serà per la lletra U, d'acord amb el resultat del sorteig públic que es va realitzar a l'efecte, publicat en el Diari Oficial de la Comunitat Valenciana, número 5511, del 14 de maig de 2007. La publicació d'aquesta resolució serà determinant dels terminis a efectes de possibles impugnacions o recursos.  
5. Tribunal Qualificador  
El Tribunal Qualificador estarà format pels següents membres i els seus respectius suplents:  
President/a: un funcionari de l'Ajuntament, pertanyent al grup C o superior.  
Secretari/ària: la secretària-interventora de l'Ajuntament o funcionari en qui delegue.  
Vocals:   
- Un representant del Consell de la Generalitat Valenciana nomenat per la Direcció General de Cohesió Territorial.  
- Un funcionari de l'administració local que posseïsca una titulació igual o superior a la requerida o persona en qui delegue que complisca els requisits.  
- Un tècnic de l'Ajuntament, pertanyent al grup i titulació requerits o superior.  
La designació dels membres del tribunal inclourà la dels suplents respectius i es farà pública en el Butlletí Oficial de la Província, així com al tauler d'edictes de l'Ajuntament.   
El Tribunal no podrà constituir-se ni actuar sense l'assistència de més de la meitat dels seus membres, titulars o suplents indistintament. Les persones proposades o designades per a actuar com a membres del Tribunal hauran d'abstindre's de formar part d'aquest quan concórreguen les circumstàncies previstes a l'article 28 de la Llei 30/1992, sense perjudici de recusació, segons l'article 29 de la Llei 30/1992 LRJPAC.  
Així mateix, estarà facultat per a resoldre les qüestions que puguen suscitar-se durant la realització de les proves, per a adoptar els acords necessaris que garantisquen l'ordre degut en aquestes en tot allò no previst en les presents bases, i per a la seua adequada interpretació.  
En cada sessió del Tribunal, podran participar els membres titulars presents en el moment de la seua constitució i, si estan absents, els suplents, sense que puguen substituir-se entre sí en la mateixa sessió. Si constituït el Tribunal i iniciada la sessió s'absentara d'esta el president, aquest designaria, entre els vocals concurrents, qui el substituirà durant la seua absència.  
A efectes d'assistència, el Tribunal que actue en aquestes proves tindrà la categoria tercera prevista en el Reial Decret 462/2002 de 24 de maig.  
6. Calendari  
La data, l'hora i el lloc de la celebració del primer exercici de les proves selectives s'anunciarà a la publicació de la resolució definitiva, que aprove la llista d'admesos i exclosos. Una vegada iniciades les proves selectives no serà obligatòria la publicació dels següents anuncis de celebració dels restants exercicis en el Butlletí Oficial de la Província. Aquests anuncis hauran de fer-se públics pel Tribunal al tauler d'anuncis de la corporació amb 12 hores d'antelació de l'inici d'aquestes, si es tracta del mateix exercici, o de 48 si es tracta d'un nou exercici. En tot cas, des de la finalització d'un exercici fins l'inici del següent no podran transcórrer menys de 72 hores ni més de 45 dies naturals. Es podran reduir els terminis indicats si ho proposara el Tribunal i acceptaren tots els aspirants o fóra sol·licitat per aquests, tot per unanimitat. Això es farà constar en l'expedient.   
7. Ordre d'intervenció dels aspirants  
Els aspirants seran convocats per a cada exercici en crida única, i perdran el seu dret quan es personen en els llocs de celebració de l'exercici quan ja s'hagen iniciat les proves o per la inassistència a aquestes, encara que es dega a causes justificades. Tractant-se de proves orals o altres de caràcter individual i successiu, el Tribunal podrà apreciar les causes al·legades i admetre l'aspirant, sempre que aquestes no hagen finalitzat i la dita admissió no incomplisca el principi d'igualtat amb la resta de personal. L'ordre d'intervenció dels aspirants en aquells exercicis que no es puguen realitzar conjuntament serà l'alfabètic, i donarà inici l'aspirant que el seu cognom comence per la lletra U, d'acord amb el resultat del sorteig públic que es va celebrar a l'efecte, publicat en el Diari Oficial de la Comunitat Valenciana número 5511, del 14 de maig de 2007. El Tribunal podrà requerir en qualsevol moment als aspirants que acrediten la seua identitat, a tal fi hauran d'anar proveïts del document nacional d'identitat.  
8. Fase d'oposició  
La fase d'oposició constarà de dos exercicis, havent d'obtindre un mínim de 5 punts en cadascun, en els de caràcter obligatori, ja que es puntuarà de 0 a 10 punts.  
- Primer exercici: obligatori i eliminatori.  
Consistirà en contestar per escrit un qüestionari de 40 preguntes quadriopcionals amb una sola resposta correcta, en un temps màxim de 45 minuts, basat en el contingut del programa que s'adjunta com annex, a la part general. Es puntuarà de 0 a 10 punts i per a superar-lo haurà d'obtindre's un mínim de 5 punts. Cada 3 respostes errònies, es penalitzarà amb una correcta.  
- Segon exercici: obligatori i eliminatori.  
Consistirà en el desenvolupament per escrit d'un tema entre dos elegits pel Tribunal immediatament abans de la celebració de l'exercici, entre els que figuren al programa, relacionats amb el lloc de treball, matèries específiques.   
Aquest tema serà llegit en sessió pública davant del Tribunal, que podrà formular les preguntes o aclariments que jutgen oportuns. Es valorarà la claredat de les idees i el coneixement sobre els temes exposats.  
Aquest exercici es valorarà sobre un màxim de 10 punts, sent necessari obtindre un mínim de 5 punts per a superar-lo.  
Aquest exercici tindrà una duració de 90 minuts.  
La puntuació resultant d'aquestos dos exercicis estarà determinada per la suma de les puntuacions obtingudes en cadascun d'aquests.  
9. Fase de concurs  
Sols es procedirà a puntuar la fase de concurs en el cas d'haver superat la fase d'oposició.  
Els aspirants que hagueren superat la fase d'oposició, presentaran en el termini de 10 dies, a partir de la publicació al tauler d'anuncis de l'ajuntament de la relació d'aprovats de la dita fase, el currículum, junt amb els documents compulsats acreditatius dels mèrits al·legats i especificats en aquestes bases, en la Secretaria de l'Ajuntament en sobre tancat.  
Es valoraran els següents mèrits:  
1. Experiència professional. Fins un màxim de 4 punts.  
- Per serveis prestats com a bibliotecari/a en qualsevol administració pública: 0,15 punts per cada mes complet o fracció mensual completa corresponent.  
- Per serveis prestat en qualsevol administració pública: 0,10 punts per cada any complet o fracció mensual completa corresponent.  
La justificació dels servicis prestats a l'administració haurà de fer-se mitjançant certificació oficial expedida a l'efecte.   
No seran valorats aquells servicis que no estiguen degudament acreditats.   
2. Cursos de formació. Fins un màxim de 2 punts.  
- Cursos relacionats directament amb les funcions corresponents a la plaça de tècnic auxiliar de biblioteca degudament justificats i homologats oficialment:  
Assistència Aprofitament  
De 0 a 10 hores 0,20   
De 11 a 20 hores 0,30   
De més de 20 hores 0,50   
Així mateix si no constara la duració del curs en hores o si es tractara d'assistència o aprofitament, es computarà amb el mínim.  
No es tindran en compte aquells cursos que no guarden cap relació amb la plaça de tècnic auxiliar de biblioteca.   
3. Titulació acadèmica. Fins un màxim de 2 punts.  
- Es valorarà amb 1 punt estar en possessió del títol de diplomat universitari.  
- Es valorarà amb 2 punts estar en possessió del títol de llicenciat universitari.  
4. Coneixement del valencià: fins un màxim de 2 punts.  
Acreditat mitjançant certificat oficial expedit per la Junta Qualificadora de Coneixements de Valencià:  
- Coneixements orals: 0,50 punts.  
- Coneixements elementals: 0,75 punts.  
- Coneixements grau mitjà: 1 punt.  
- Coneixements grau superior: 2 punts.  
10. Relació d'aprovats  
La qualificació final del procés estarà determinada per la suma de les puntuacions obtingudes en la fase d'oposició i en la de concurs. En el cas d'empat, l'ordre s'establirà atenent els següents criteris:   
S'ajustarà, en primer lloc, a la major puntuació obtinguda a la fase d'oposició i, si persistira l'empat aquest es desfarà per la major puntuació obtinguda en els distints apartats del barem del concurs, pel mateix ordre en el que figuren relacionats. Si encara persistira l'empat, es desfaria per ordre alfabètic del primer cognom dels aspirants empatats, iniciant-se el citat ordre per la lletra U, d'acord amb el resultat del sorteig públic celebrat a l'efecte (DOCV número 5511 de 10 de maig de 2007).  
Les llistes definitives es publicaran al tauler d'anuncis de l'ajuntament indicant-se l'ordre de puntuació del concurs oposició, sense que el tribunal puga declarar que ha superat el procés selectiu un nombre d'aspirants superior al de les places convocades.  
11. Presentació de documents  
El Tribunal de Selecció elevarà a l'alcalde la proposta de nomenament perquè mitjançant una resolució de l'Ajuntament es procedisca al nomenament de l'aprovat.  
L'aspirant proposat per a nomenament presentarà en el Registre de l'Ajuntament, dins del termini de 20 dies naturals des que es faça pública la relació d'aprovats, els documents acreditatius de les condicions de capacitat i requisits exigits en la convocatòria.  
La falta de presentació de la documentació dins del termini indicat, excepte en els casos de força major, o de la presentació de documents dels quals es desprenga l'incompliment de les condicions generals de la convocatòria, donarà lloc a la invalidesa de les actuacions de l'aspirant, i pel que fa a aquest, a la nul·litat subsegüent de les actes del Tribunal, sense perjuí de les responsabilitats en què haja pogut incórrer.  
12. Nomenament  
Transcorregut el termini de presentació de la documentació, l'alcalde dictarà una resolució, que es publicarà en el Butlletí Oficial de la Província, i procedirà al nomenament com a funcionari de carrera, grup C, sector administració especial, de la persona aprovada en el procés de selecció.  
13. Incidències  
El Tribunal queda autoritzat per a resoldre els dubtes que es presenten i prendre els acords necessaris per al correcte ordre del procés selectiu en tot allò no previst en les presents bases.  
14. Borsa de treball  
Concloses les proves selectives es formarà una borsa de treball amb tots aquells opositors que hagen superat algun dels exercicis que les componen i no hagen obtingut la puntuació suficient per a obtindre la plaça en propietat. L'orde dels aspirants en la borsa de treball s'establirà segons el nombre d'exercicis superats i la puntuació global obtinguda en el conjunt d'aquests entre aquells opositors que hagueren superat el mateix nombre d'exercicis. En cas d'empat en la puntuació obtinguda per diversos candidats, s'aplicaran per a dirimir-lo els mateixos criteris que els establerts en la base 10 per a la selecció.   
15. Normativa i recursos  
1. La convocatòria es regirà, en allò no previst per aquestes bases, per la normativa bàsica estatal sobre la funció pública continguda en l'Estatut Bàsic de l'Empleat Públic, Llei 7/2007, de 12 d'abril; en la Llei 30/1984, de 2 d'agost, modificada per la Llei 22/1993, de 29 de desembre; en el text refós aprovat per Reial Decret Legislatiu 781/1986, de 18 d'abril; Reial Decret 896/1991, de 7 de juny; Reial Decret 364/1995, de 10 de març, així com per la normativa autonòmica valenciana sobre funció pública, text refós de 24 d'octubre de 1995; Decret 69/1986, de 2 de juny, i la resta de normes reglamentàries.  
2. Contra les presents bases, l'acord aprovatori de les quals és definitiu en la via administrativa, podrà interposar-se pels interessats legitimats un dels recursos següents:  
a) Amb caràcter potestatiu, recurs de reposició davant del mateix òrgan que va dictar l'acte recorregut, en el termini d'un mes, a comptar de l'endemà de la publicació de l'extracte d'aquests en el Boletín Oficial del Estado. Si transcorreguera un mes des de l'endemà de la interposició del recurs de reposició sense que este haja sigut resolt, podrà entendre que ha sigut desestimat i interposar recurs contenciós administratiu, a elecció seua, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de sis mesos.  
b) Recurs contenciós administratiu, a elecció seua, davant de la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos, comptats des de l'endemà de la publicació de l'extracte en el Boletín Oficial del Estado.  
3. Contra tots els actes administratius definitius que es deriven de les bases podran ser interposats pels interessats els oportuns recursos en els casos i en la forma establits en la Llei 30/1992, de Règim Jurídic de les Administracions Públiques i Procediment Administratiu Comú, i en la Llei 29/1998, de 13 juliol, Reguladora de la Jurisdicció Contenciosa Administrativa (Boletín Oficial del Estado número 167, de 14 de juliol de 1998).  
4. Si tinguera entrada al·legació, suggeriment, reclamació o petició de revisió per escrit sobre la puntuació atorgada pel tribunal o una altra circumstància relativa al desenvolupament de les proves durant els cinc dies següents a la publicació de les puntuacions de cada prova o exercici, serà el tribunal el que decidisca sobre aquestes en la següent sessió, i ho ressenyarà en la corresponent acta, tot això sense perjuí del que establix aquesta base 14 respecte a la interposició de recursos, que es regirà per les normes generals sobre procediment i règim jurídic de les administracions públiques.  
16. Publicació  
Les presents bases es publicaran en el Butlletí Oficial de la Província, en el Diari Oficial de la Comunitat Valenciana i l'anunci de la convocatòria en extracte en el Boletín Oficial del Estado.  
ANNEX I  
Temari  
Matèries generals  
Tema 1. La Constitució Espanyola de 1978. Principis generals.  
Tema 2. L'Estatut d'Autonomia de la Comunitat Valenciana. Institucions de la Comunitat Valenciana.  
Tema 3. El règim local espanyol. Principis constitucionals. El municipi. El terme municipal. La població. L'empadronament.  
Tema 4. L'organització municipal. Competències. Règim de funcionament dels òrgans.  
Tema 5. L'administrat. Col·laboració i participació dels ciutadans en les funcions administratives. El procediment administratiu.  
Tema 6. El pressupost municipal i les seues bases d'execució. Estructura del pressupost.  
Tema 7. Els drets i deures dels funcionaris públics municipals. Incompatibilitats. Règim disciplinari.  
Tema 8. El procediment administratiu. Les fases del procediment. En especial les formes de resolució. El silenci administratiu. Concepte i efectes.  
Tema 9. Els recursos administratius.  
Tema 10. La prevenció de riscos laborals: normes bàsiques. De seguretat i higiene en el treball. Els plans d'emergència: aspectes generals.  
Matèries específiques  
Tema 11. Concepte i missió del servici de biblioteca.  
Tema 12. La biblioteca en l'administració local.  
Tema 13. Els documents i les seues classes.  
Tema 14. Adquisició i registre de fons bibliogràfics.  
Tema 15. Normalització bibliogràfica.  
Tema 16. Els catàlegs. Classes i formes.  
Tema 17. Els catàlegs col·lectius i la catalogació compartida. El control d'autoritats.  
Tema 18. Sistemes de classificació bibliogràfica.  
Tema 19. Conservació i restauració de fons bibliogràfics.  
Tema 20. Els programes de gestió integrat de biblioteques.  
Tema 21. Aplicacions d'internet a les biblioteques.  
Tema 22. La catalogació automatitzada. Absys.  
Tema 23. Servicis als usuaris i usuàries: préstec, préstec interbiblioteques.  
Tema 24. Servicis als usuaris i usuàries: orientacions i atenció al públic, difusió de la informació, adquisició de butlletins i sumaris.  
Tema 25. Font d'informació en diferents suports.  
Tema 26. El sistema espanyol de biblioteques. Criteri i competències de les distintes administracions.  
Tema 27. Normativa de biblioteques a la Comunitat Valenciana.  
Tema 28. El llibre i les biblioteques: evolució històrica.  
Tema 29. L'animació lectora.  
Tema 30. Llenguatges documentals: el tesaure.  
Tema 31. Biblioteques escolars i infantils.  
Tema 32. Instal·lació i equipament de biblioteques.  
Tema 33. La col·lecció. Criteris per a l'expurgació.  
Tema 34. Construcció, instal·lacions i equipament de biblioteques.  
Tema 35. La secció local en les biblioteques públiques.  
Tema 36. El personal bibliotecari. La formació del personal bibliotecari.  
Tema 37. Multiculturalitat i biblioteques.  
Tema 38. Formació als usuaris.  
Tema 39. Gestió i avaluació dels servicis bibliotecaris.  
Tema 40. Màrqueting a les biblioteques públiques.  
El que es fa públic en compliment de les disposicions vigents.  
Quatretonda, 22 de novembre de 2007.- L'alcalde president: Rafael Benavent Vidal.